text: নিয়ম মেনেই মনোনয়ন বাতিল করেছে ইসি: বাণিজ্যমন্ত্রী | নির্বাচনী হাওয়া
  নিয়ম মেনেই মনোনয়ন বাতিল করেছে ইসি: বাণিজ্যমন্ত্রী
  প্রকাশিত: ১৯:৩৯, ০৫ ডিসেম্বর, ২০১৮আপডেট: ১৯:৪৩, ০৫ ডিসেম্বর, ২০১৮
  বাণিজ্যমন্ত্রী তোফায়েল আহমেদ। ছবি: সংগৃহীত।
  বাতিল হবে জেনেই বিএনপি একাধিক প্রার্থী দিয়েছে বলে মন্তব্য করেছেন বাণিজ্যমন্ত্রী তোফায়েল আহমেদ। আর নির্বাচনী আচরণবিধির নিয়ম মেনেই মনোনয়নপত্র বাতিল করেছে নির্বাচন কমিশন (ইসি)।
  বাণিজ্যমন্ত্রী বলেন, পত্রপত্রিকায় লেখা হচ্ছে বিএনপির অনেক প্রার্থীর মনোনয়নপত্র বাতিল হয়েছে। বিএনপি জান তো বলেই তারা অনেক জায়গায় একাধিক প্রার্থী দিয়েছে। এমনকি অনেক আসনে তারা দু'জনেরও বেশি প্রার্থীকে মনোনয়ন দিয়েছিলো। আর নির্বাচন কমিশন নিয়ম অনুযায়ীই এসব মনোনয়নপত্র বাতিল করেছে।
  গেল ২ ডিসেম্বর ছিলো মনোনয়নপত্র যাচাই-বাছাইয়ের দিন। এদিন সারাদেশে দাখিলকৃত ৩ হাজার ৬৫টি মনোনয়নপত্র বাছাইয়ের পর ২ হাজার ২৭৯টি মনোনয়নপত্র বৈধ এবং ৭৮৬টি মনোনয়নপত্র বাতিল ঘোষণা করেন সংশ্লিষ্ট রিটার্নিং কর্মকর্তারা।
  প্রার্থিতা ফিরে পেতে বুধবার তৃতীয় দিনের মতো আপিলের জন্য নির্বাচন কমিশনে (ইসি) ভিড় করেন প্রার্থীরা। আবেদনের শেষ দিন হওয়ায় সকাল ১০টা থেকে বাদ পড়া প্রার্থীদের আবেদন নেয়া হচ্ছে। প্রার্থী ও তাদের অনুসারীদের জড়ো হয়ে তথ্য-প্রমাণসহ ইসিতে আপিল করতে দেখা গেছে।
  আপিল গ্রহণের জন্য নির্বাচন ভবন চত্বরে ৮টি বুথ স্থাপন করেছে নির্বাচন কমিশন। প্রতিটি বিভাগের জন্য আলাদা আলাদা বুথ করা হয়েছে। প্রার্থী বা তার মনোনীত প্রতিনিধিরা কমিশন চত্বর বুথে আপিল দায়ের করেন।
  আপিলের প্রথম দিনে সোমবার মনোনয়নপত্র বাতিল হওয়া প্রার্থীদের ৮৪জন ইসিতে আবেদন করেন। আর দ্বিতীয় দিন মঙ্গলবার মনোনয়নপত্র বাতিল হওয়া প্রার্থীদের মধ্যে ২৩৪ জন ইসিতে আপিল করেন। সেই হিসাবে গত দু'দিনে ৩১৮ প্রার্থী আপিল করেছেন। আগামী ৯ ডিসেম্বর প্রার্থিতা প্রত্যাহারের শেষ দিন। ১০ ডিসেম্বর প্রতীক বরাদ্দ এবং ৩০ ডিসেম্বর ভোটের চূড়ান্ত দিন।